Det er skrevet flere sanger om treet vi drar med oss inn i huset til jul. Og mer enn 90 prosent av alle husstander har et juletre i stua når julen ringes inn.

Men er det fortsatt vanlig i dag at vi tar hverandre i hendene, danner ring og synger mens vi går rundt juletreet?

Forfatter Oddgeir Bruaset vil at flere skal gå rundt juletreet. Foto: Kjell Thue

Nei, fastslår forfatter og tidligere NRK-profil Oddgeir Bruaset. Han har skrevet en hel bok om juletreet.

– Jeg syns det er litt sørgelig. Juletreet har kommet litt i skyggen og mistet glansen den en gang hadde på grunn av gavehaugen som blir stadig større og tar det meste av tiden og oppmerksomheten, sier Bruaset.

Kun til pynt

Tidligere statistikk viser at 30 prosent av dem som feirer jul i Norge, går rundt juletreet.

– Det er halvert sammenlignet med for noen tiår siden, sier Bruaset.

Forfatteren, som har skrevet boka «Du grøne, glitrande», mener julesangene heller ikke lyder så sterke og klare som før. Bruaset mener folk ikke lenger husker mange strofene av de kjente sangene.

– Gangen rundt juletreet er et høydepunkt under julefeiringen. Jeg mener tradisjonene rundt julen er noe vi burde holde på. Vi lever i en rastløs tid, sier han.

Etter at juletreet ble allemannseie for om lag hundre år siden, har populariteten holdt seg. Men bruken har altså endret seg. Antall juletrefester har også gått ned, ifølge forfatteren.

Juletreet er nå først og fremst dekorasjon.

Foto: Gorm Kallestad / NTB scanpix

– Kjenner ingen som går rundt treet

Marit Odden, som tidligere jobbet som formidlingskonsulent på Norsk Folkemuseum, mener det å gå rundt juletreet er på vei ut.

– Jeg vil si at det begynner å bli gammeldags. Jeg kjenner ingen som går rundt juletreet, sier hun.

Odden jobber nå blant annet med å importere og selge gamle juledekorasjoner.

– Det er mange skildringer fra 1800-1900-tallet som viser at det å gå rundt juletreet, var noe man virkelig så fram til. Jeg tror noe av årsaken til at det har dabbet av, er at vi i dag har andre ting som kan underholde oss, sier hun.

Mindre sang i skolen

Kulturhistoriker Audun Kjos ved Norsk Folkemuseum følger med på hvordan skikker i Norge utvikler seg.

En av årsakene til at færre går rundt juletreet kan være at barn ikke synger så mye i skolen lenger, tror han.

– Man sang veldig mye på skolen før. Man begynte dagen med sang, og rundt høytidene var det mye sang. Det er ikke borte i dag, men det er mindre, sier Kjos.

Treet står i hjørnet

Fredrik og sønnen Oscar har ikke tradisjon for å gå rundt juletreet, men syns det hadde vært koselig. Foto: Laila Nguyen / NRK

I Drammen en lørdags ettermiddag er det få som svarer at de går rundt treet på julaften.

Fredrik er på handletur med sønnen sin Oscar når de blir spurt om de følger tradisjonen.

Nei, nei, nei, nei, svarer far og sønn om hverandre.

– Jeg tror det er fordi treet alltid står inne i et hjørne og inn mot veggen. Så har man kanskje unger som er mer ivrige på å få åpna pakker enn å gå rundt treet og synge sanger, smiler Fredrik.

– Vi burde gjøre det, sier sønnen.

– Kanskje vi bør begynne med det i år, svarer Fredrik.